Pa vry wat dogtertjie se verkragter doodslaanDie skuur waarin die voorval plaasgevind het. ŉ Pa van Texas in Amerika het ŉ man uit woede doodgeslaan nadat hy hom op heterdaad betrap het toe hy sy vyfjarige dogter verkrag het. Die Daily Mail het Dinsdag berig die 23-jarige pa het Jesus Flores (47) in ŉ woedebui doodgeslaan omdat Flores sy dogtertjie in ŉ afgeleë skuur molesteer het. Die pa het ná die aanval die noodnommer 911 gebel in ŉ poging om Flores te help. Die voorval het op 9 Junie plaasgevind, maar die jurie van ŉ plaaslike hof in Lava County het vandeesweek beslis dat die pa, wie se naam weerhou word om die dogtertjie se identiteit te beskerm, nie strafregtelik vervolg gaan word nie. Volgens plaaslike owerhede gaan die pa nie strafregtelik vervolg word nie omdat dodelike geweld in Texas gemagtig is in pogings van ernstige seksuele aanranding of seksuele aanranding te stop. Volgens die berig het die pa op die dag van die voorval sy dogter en seun opdrag gegee om die gesin se hoenders te gaan voer. Die seun het teruggehardloop en vir sy pa gesê dat iemand sy suster gegryp en na ŉ klein afgeleë skuur geneem het. Die pa het na die skuur gehardloop en gehoor hoe sy dogter gil. Hy het Flores en sy dogtertjie albei sonder hul onderklere aangetref. Dit is toe dat hy die man in ŉ woedebui bewusteloos geslaan het. Wat verder in die hof in die pa se guns getel het, was dat hy die nooddienste gebel het om Flores by te staan, nadat hy seker gemaak het sy dogtertjie is veilig. Die plaaslike sheriff, Micah Harmon, het destyds gesê hy gaan nie die pa in hegtenis neem nie en dat ŉ jurie die man se lot moet bepaal. Harmon het gesê die man het berou vir sy dade getoon en wou net sy dogter beskerm. Die dogtertjie is na ŉ hospitaal geneem waar sy ondersoek is en forensiese bewyse bevestig het dat sy seksueel gemolesteer is. Lees meer hier.